KIRJALLINEN KYSYMYS P-1264/00 esittäjä(t): Caroline Jackson (PPE-DE) komissiolle. Eläinjätteen poltto.



Virallinen lehti nro 046 E , 13/02/2001 s. 0160 - 0160



KIRJALLINEN KYSYMYS P-1264/00 esittäjä(t): Caroline Jackson (PPE-DE) komissiolle (11. huhtikuuta 2000) Aihe: Eläinjätteen poltto Voiko komissio ilmoittaa, aikooko se käsitellä ympäristölle vaarattoman eläinjätteen polttoa koskevia standardeja sen jälkeen, kun monet brittiläiset pientiloilla sijaitsevien jätteenpolttouunien käyttäjät ja lemmikkieläinkrematorioiden omistajat ilmaisivat tyrmistyksensä sen johdosta, että heidän on todennäköisesti jatkossa noudatettava kyseisessä jätteidenpolttoa käsittelevässä direktiiviluonnoksessa esitettyjä standardeja, mikä lisäisi heille koituvia kustannuksia tuntuvasti? Eikö tätä ongelmaa olisi komissionkin mielestä järkevää käsitellä laatimalla erillinen ehdotus, väljentämällä tällaista pienimuotoista jätteidenpolttoa koskevia standardeja tai myöntämällä heille vapautus jätteidenpolttodirektiivin noudattamisesta? Margot Wallströmin komission puolesta antama vastaus (17. toukokuuta 2000) Vaarallisten jätteiden polttamista koskevan direktiivin antamiseksi vahvistetun yhteisen kannan(1) 2 artiklan 2 kohdan v alakohdassa säädetään, että laitokset, joissa käsitellään 15. heinäkuuta 1975 annetun neuvoston direktiivin 75/442/ETY(2) soveltamisalaan kyseisen direktiivin 2 artiklan 1 kohdan nojalla kuulumattomia jätteitä, eivät kuulu kyseisen vaarallisten jätteiden polttamisesta annettavan direktiivin soveltamisalaan. Direktiivin 75/442/ETY soveltamisalaan eivät sen 2 artiklan 1 kohdan iii alakohdan mukaan kuulu eläinten raadot silloin, kun ne kuuluvat muun lainsäädännön soveltamisalaan. Näin ollen eläinten raadot eivät myöskään kuulu vaarallisten jätteiden polttamisesta annettavaa direktiiviä koskevan yhteisen kannan soveltamisalaan. Eläinlääkintäsäännöistä eläinjätteen hävittämisessä, käsittelyssä ja markkinoille saattamisessa sekä taudinaiheuttajien ehkäisemisestä eläin- ja kalaperäisissä rehuissa sekä direktiivin 90/425/ETY muuttamisesta 27. marraskuuta 1990 annettu neuvoston direktiivi 90/667/ETY(3), jossa vahvistetaan eläinlääkintäsäännöt, on mainitunlainen säädös. Näin ollen eläinten raadot eivät kuulu vaarallisten jätteiden polttamisesta annettavan direktiivin soveltamisalaan. Sen sijaan eläinten raatojen hävittäminen on tehtävä direktiivissä 90/667/ETY ja muussa asiaa koskevassa yhteisön lainsäädännössä säädetyllä tavalla. Euroopan parlamentti teki toisessa käsittelyssään tarkistuksen, jonka tavoitteena on tämän soveltamisalan ulkopuolelle jättämistä koskevan säännöksen poistaminen. Jos neuvosto hyväksyy ehdotetun tarkistuksen, eläinperäistä jätettä ei voida enää jättää annettavan direktiivin soveltamisalan ulkopuolelle. Komissio hyväksyy parlamentin ehdottaman tarkistuksen ainoastaan periaatteessa. Tämä tarkoittaa sitä, että komissio voi hyväksyä moniselitteisen ilmaisun poistamisen vaarallisten jätteiden polttamisesta annettavasta direktiivistä vahvistetun yhteisen kannan 2 artiklan 2 kohdan v alakohdasta, mutta haluaa selventää, että yhteisön lainsäädännössä on erityisiä, eläinperäisen jätteen hävittämistä koskevia eläinlääkintäalan säännöksiä. Komissio haluaa myös varmistua siitä, että kyseessä olevat toimenpiteet ovat tavaroiden vapaasta liikkuvuudesta ja verotuksesta perustamissopimuksessa annettujen määräysten mukaiset. Komissio katsoo kuitenkin, että eläinperäisten jätteiden polttamisessa on noudatettava ympäristöalan vaatimuksia. Komissio valmistelee parhaillaan tällaisia vaatimuksia ehdotuksessa Euroopan parlamentin ja neuvoston asetukseksi, joka koskee muita kuin ihmisravinnoksi tarkoitettuja eläimistä saatavia sivutuotteita koskevia terveyssääntöjä. Tässä ehdotuksessa säädettävät vaatimukset ovat hyvin samansuuntaiset kuin vaarallisten jätteiden polttamisesta annettavassa direktiivissä vahvistettavat vaatimukset. (1) EYVL C 341, 5.12.1994. (2) EYVL L 194, 25.7.1975. (3) EYVL L 363, 27.12.1990.